Z Á P I S N I C A

**z korešpondenčného hlasovania valného zhromaždenia občianskeho združenia**

# Slovenská asociácia Corporate Governance

# Slovak Association of Corporate Governance

**so sídlom Vysoká č. 17, 811 06 Bratislava, IČO: 30 856 582**

(ďalej „SACG“ alebo „Asociácia“ v príslušnom gramatickom tvare)

*Dátum konania korešpondenčného hlasovania:*

6.4.2020 – 15.4.2020

*Program rokovania:*

1. Otvorenie
2. Voľba orgánov riadneho valného zhromaždenia (predseda, zapisovateľ, dvaja overovatelia zápisnice, osoba poverená sčítaním hlasov)
3. Výročná správa o činnosti a hospodárení Asociácie v roku 2019
4. Plán činnosti a návrh rozpočtu Asociácie na rok 2020
5. Voľba členov orgánov Asociácie
6. Diskusia
7. Záver

*Účastníci korešpondenčného hlasovania:* pp. Radoslav Bielka, Miloš Blanárik, Martin Bohoš, Peter Čavojský, Dalimil Draganovský, Ivan Gránsky, Peter Hajduček, Márius Hričovský, Elena Kohútiková, Jaroslav Košťálik, Michal Kotlárik, Ján Kováč, Barbora Lazárová, Ľuboš Lopatka, Radomír Mako, Andrej Naščák, Janka Pagáčová, Martin Peter, Jiří Plíšek, Dušan Steinhauser, Lucia Takácsová, Zita Zemková

*Účastníci (čestní členovia) bez hlasovacieho práva:* pp.Tibor Bôrik, Mária Hurajová, Andrej Révay, Slavomír Šťastný

*Priebeh a výsledky rokovania:*

***Ad 1. Otvorenie***

Riadne valné zhromaždenie Asociácie sa výnimočne z dôvodu pandémie koronavírusu konalo formou korešpondenčného hlasovania v čase od 6.4. do 15.4.2020.

***Ad 2. Voľba orgánov riadneho valného zhromaždenia***

Obvyklé funkcie orgánov valného zhromaždenia (predseda, zapisovateľ, overovatelia zápisnice, osoba poverená sčítaním hlasov) z dôvodu korešpondenčného hlasovania prevzala Správna rada Asociácie, ktorá preverí výsledky korešpondenčného hlasovania a vyjadrenia členov SACG, ktoré budú uvedené v bode 6) Diskusia.

Bolo prijaté nasledovné uznesenie valného zhromaždenia:

***Uznesenie č.1:***

*Obvyklé funkcie orgánov valného zhromaždenia (predseda, zapisovateľ, overovatelia zápisnice, osoba poverená sčítaním hlasov) z dôvodu korešpondenčného hlasovania prevzala Správna rada Asociácie, ktorá preverí výsledky korešpondenčného hlasovania a vyjadrenia členov SACG, ktoré budú uvedené v bode 6) Diskusia.*

***Ad 3. Výročná správa o činnosti a hospodárení Asociácie v roku 2019***

Na základe plánu činnosti na rok 2019, schváleného valným zhromaždením SACG dňa 16.4.2019, bol finálny návrh ***Kódexu správy spoločností s majetkovou účasťou štátu na Slovensku (ďalej len „Kódex“)***prerokovaný na úrovni ministrov MHSR, MSSR a MFSR. Následne MHSR, ako predkladateľ *Kódexu* do Vlády SR, predložilo návrh *Kódexu* na medzirezortné pripomienkovanie. Inštitúcie zapojené do medzirezortného pripomienkovania vzniesli niekoľko zásadných pripomienok, ku ktorým bolo dňa 12.2.2020 zo strany MHSR usporiadané rozporové konanie. V rámci rozporového konania nebola dosiahnutá zhoda, preto bude potrebné dohodnúť termín ďalšieho rozporového konania.

Po dosiahnutí zhody v rámci rozporového konania a schválení definitívneho znenia *Kódexu* bude v roku 2020 *Kódex* predložený na rokovanie Vlády SR.

1. V prípade prijatia *Kódexu* Vládou SR jednotlivé ministerstvá určia, na ktoré spoločnosti sa bude v prvej etape *Kódex* vzťahovať (napr. 100% účasť štátu, výška obratu, objem majetku);
2. *Kódex* bude zverejnený na internetových stránkach SACG s príslušnou medializáciou smerom k odbornej verejnosti;
3. V spolupráci zo zástupcami dotknutých spoločností bude pripravené Vyhlásenie CG;
4. SACG zabezpečí organizáciu Corporate Governance Fóra 2020, na ktorom predstaví *Kódex* a Vyhlásenie CG verejnosti.

**Organizácia valného zhromaždenia CECGA v apríli 2019**

Riadne valné zhromaždenie sa konalo 16.4.2019 v sídle OTP Banky Slovensko, a.s. za účasti 12 členov. Priebeh a závery valného zhromaždenia sú zhrnuté v zápisnici, ktorú v apríli 2019 obdržali všetci členovia.

**Prehodnotenie kritérií hodnotenia spoločností, ktoré sa prihlásia do súťaže o Cenu SACG „Dobre spravovaná firma za rok 2019“ v rámci kategórií súťaže Via Bona Slovakia**

Na základe skúseností z hodnotenia spoločností, ktoré sa prihlásili do prvého ročníka súťaže o Cenu SACG, Správna rada prehodnotila kritériá hodnotenia s cieľom dosiahnuť lepšiu vypovedaciu schopnosť vyjadrení nominovaných spoločností a schválila 12 nasledovných kritérií:

1. Prihlásila sa Vaša spoločnosť k dodržiavaniu princípov Kódexu Corporate Governance a vypracuváva Vaša spoločnosť Vyhlásenie Corporate Governance, alebo obdobný dokument, v ktorom je popísané akým spôsobom Vaša spoločnosť dodržiava princípy Corporate Governance?
2. Má Vaša spoločnosť vypracovaný Etický kódex pre manažment spoločnosti?
3. Umožňuje Vaša spoločnosť elektronické hlasovanie alebo iné dištančné spôsoby hlasovania na valných zhromaždeniach.
4. Sú nasledovné informácie o Vašej spoločnosti verejne dostupné?

* Informácie o členoch orgánov spoločnosti vrátane ich kvalifikácie, vlastníctva akcií v spoločnosti, o ich členstve v iných orgánoch a o ich iných výkonných funkciách.
* Informácia o odmeňovaní v spoločnosti vrátane informácií o odmenách členov orgánov a manažmentu spoločnosti a o politike odmeňovania vo vzťahu k zamestnancom.
* Predvídateľné rizikové faktory, ktoré sú špecifické pre dané odvetvie alebo lokalitu, v ktorej spoločnosť pôsobí, vrátane systému monitoringu rizika.

1. Akým spôsobom má Vaša spoločnosť zabezpečenú diverzitu v orgánoch spoločnosti?
2. Má Vaša spoločnosť v dozornej rade alebo v inom orgáne tzv. nezávislých členov?
3. Zriadila Vaša spoločnosť niektorý z odporúčaných výborov - Výbor pre audit, Výbor pre nominácie a výber členov orgánov, Výbor pre odmeňovanie, resp. iné pomocné orgány, ktoré neukladá zákon?
4. Akým spôsobom politika odmeňovania manažérov Vašej spoločnosti podporuje dlhodobo udržateľný rozvoj, resp. dlhodobé ciele spoločnosti?
5. Ako má Vaša spoločnosť nastavenú rotáciu audítorov v interných pravidlách?
6. Má vaša spoločnosť interné pravidlá na ochranu oznamovateľov (whistleblowers)?
7. Ktoré princípy Corporate Governance vníma Vaša spoločnosť ako prioritné a akú má Vaša spoločnosť vypracovanú stratégiu v tejto oblasti.
8. Ktoré prvky a procesy z oblasti Corporate Governance implementovala Vaša spoločnosť do svojich interných procesov.

Do súťaže o Cenu SACG „*Dobre spravovaná firma za rok 2019“* sa prihlásili tri spoločnosti, z ktorých na základe schválených kritérií a odporúčania Správnej rady dňa 11.2.2020 Hodnotiaca komisia Via Bona Slovakia vybrala jedného víťaza.

Špeciálna cena „*Dobre spravovaná firma za rok 2019“* bude udelená na slávnostnom galavečeri súťaže Via Bona Slovakia Starej tržnici v Bratislave v septembri 2020.

**Zabezpečenie spolupráce s PR agentúrou, ktorá zabezpečí redesign internetových stránok a zviditeľní aktivity SACG**

Správna rada na základe prezentácie zrealizovaných projektov odsúhlasila podpis zmluvy so spoločnosťou PERRYSOFT, s.r.o., na redesign internetových stránok SACG. Spoločnosť PERRYSOFT, s.r.o. navrhla nový design stránok a v spolupráci s výkonnou riaditeľkou SACG rozšírili a skvalitnili obsah stránok.

Správna rada vyjadrila spokojnosť s obsahom, funkcionalitou a grafikou novej internetovej stránky a schválila jej užívanie v novom prevedení. Pani Tatiana Tóthová, nová členka SACG, absolvovala zaškolenie v autorskej firme PERRYSOFT, s.r.o., aby si SACG vedela sama zabezpečiť aktualizáciu stránky.

**Účasť na Európskej konferencií Corporate Governance a na stretnutí členov European Corporate Governance Codes Network v Helsinkách v druhom polroku 2019.**

V roku 2019 sa zástupcovia SACG nezúčastnili Európskej konferencie Corporate Governance a stretnutia členov ECGCN z úsporných dôvodov.

**Organizácia slávnostného stretnutia členov pri príležitosti 15. výročia založenia SACG v októbri 2019.**

Dňa 22.10.2019 sa vo vinotéke THE TASTE uskutočnilo slávnostné stretnutie členov SACG pri príležitosti 15. výročia založenia Asociácie. Pri tejto príležitosti predsedníčka Správnej rady pani Elena Kohútiková zrekapitulovala hlavné míľniky činnosti Asociácie od jej založenia až po súčasnosť a poďakovala sa všetkým členom za pretrvávajúci záujem a podporu činnosti Asociácie. Spoločenský večer bol spojený s riadenou degustáciou slovenských vín.

**Udržiavanie kontaktov s partnerskými inštitúciami a participácia na ich odborných podujatiach a diskusiách.**

Aj v roku 2019 Asociácia pokračovala v spolupráci so Slovenskou asociáciou finančníkov (SAF) pri vydávaní periodika Finančný manažér.

SACG tiež pokračuje v spolupráci s Ekonomickou fakultou Univerzity Mateja Bela v Banskej Bystrici, s ktorou má uzavreté Memorandum o porozumení, na projekte UMB „Výskum možností aplikácie princípov Corporate Governance v podnikoch na Slovensku“.

Asociácia bude naďalej udržiavať kontakty s partnerskými inštitúciami v zahraničí prostredníctvom členstva v European Corporate Governance Codes Network (ECGCN), ktoré obnáša výmenu poznatkov a zámerov medzi členmi Networku, prezentovanie spoločných pripomienok k návrhom odporúčaní a smerníc Európskej komisie, participáciu na prieskumoch nadnárodných zoskupení (ecoDa, ECGI), diskusie k aktuálnym otázkam na spoločných zasadnutiach, ktoré sa obvykle konajú v čase organizácie Európskej konferencie Corporate Governance v krajinách predsedajúcich Rade Európskej únie.

Súčasťou Výročnej správy je aj informácia o hospodárení Asociácie v roku 2019. K 1.1.2019 bol stav finančných prostriedkov na účte Asociácie **28.196,79 €.** Celkové príjmy v roku 2019 boli vo výške **16.206,00 €** tvorené výhradne z členských príspevkov. Celkové výdavky dosiahli výšku **16.038,14 €,** z toho najvýznamnejšiu položku tvorili výdavky spojené so zabezpečením chodu Asociácie a s redesignom internetových stránok.

Stav finančných prostriedkov Asociácie k 31.12.2019 na účte SACG bol **28.361,15 €.**

Bolo prijaté nasledovné uznesenie valného zhromaždenia:

***Uznesenie č.2:***

*Valné zhromaždenie Asociácie schválilo Výročnú správu o činnosti a hospodárení Asociácie za rok 2019. (hlasovali za: 22 hlasov, proti: 0 hlasov, zdržali sa hlasovania: 4 hlasy)*

**Prehľad členov SACG s vyznačením členov prijatých od ostatného valného zhromaždenia, ktoré sa konalo 16.4.2019:**

Korporátni členovia:

Slovnaft, a.s. – pán Jaroslav Košťálik

VÚB, a.s. – pani Elena Kohútiková

OTP, a.s. – pani Zita Zemková

SLSP, a.s. – pán Ján Kováč

PSS, a.s. – **pp. Jiří Plíšek, Lucia Takácsová, Miloš Blanárik**

Ernst & Young, s.r.o. – pán Dalimil Draganovský

MHSR – pp. Peter Hajduček, Andrej Naščák,Miriam Letašiová

Individuálni členovia:

pp. Barbora Lazárová, Janka Pagáčová, Radomír Mako, Ivan Gránsky, Peter Čavojský, Radoslav Bielka, Róbert Sándor, (Juraj Danielis), Igor Palkovič, Lucia Žitňanská, Márius Hričovský, **Martin Bohoš, Tatiana Tóthová, Ľuboš Lopatka**

Akademickí členovia:

pp. Michal Kotlárik, Martin Peter, Lenka Debnárová, Dušan Steinhauser, Vladimíra Roštárová, Barbora Grambličková, Patrícia Dutková, Hussam Musa, Zdenka Musová

Čestní členovia:

pp. Tibor Bôrik, Mária Hurajová, Andrej Révay, Slavomír Šťastný

Od ostatného valného zhromaždenia členstvo ukončili pán Imrich Béreš a pani Mária Klimiková. Pánovi Jurajovi Danielisovi bolo členstvo pozastavené pre podozrenie z neetického správania.

V súčasnosti má SACG 38 členov.

***Ad 4. Plán činnosti a návrh rozpočtu Asociácie na rok 2020***

Správna rada predložila valnému zhromaždeniu na schválenie Plán činnosti a návrh rozpočtu Asociácie na rok 2020:

1. Vydanie *Kódexu* *správy podnikov s majetkovou účasťou štátu na Slovensku a z*abezpečenie procesov vedúcich k implementácii *Kódexu* do praxe.
2. Zabezpečenie prípravy a vydania *Vyhlásenia Corporate Governance* v súlade s *Kódexom* *správy podnikov s majetkovou účasťou štátu na Slovensku.*
3. Organizácia valného zhromaždenia CECGA v apríli 2020.
4. Organizácia Corporate Governance Fóra 2020 na tému *Kódexu správy podnikov s majetkovou účasťou štátu na Slovensku.*
5. Účasť na Európskej konferencií Corporate Governance a na stretnutí členov European Corporate Governance Codes Network v druhom polroku 2020 v Nemecku.
6. Oslovenie širšieho okruhu spoločností s ponukou účasti na súťaži Via Bona Slovakia o Cenu SACG *Dobre spravovaná firma za rok 2020.*
7. Zabezpečenie PR aktivít SACG formou:

* mediálizácie odovzdávania ceny „*Dobre spravovaná firma za rok 2019*“
* kampane na účasť v súťaži o cenu „*Dobre spravovaná firma za rok 2020“*
* mediálnej prezentácie *Kódexu správy podnikov s majetkovou účasťou štátu na Slovensku* seriálom rozhovorov s autormi Kódexu a predstavením jeho jednotlivých princípov
* organizácie a mediálnej podpory Corporate Governance Fóra 2020.

1. Udržiavanie kontaktov s partnerskými inštitúciami a participácia na ich odborných podujatiach a diskusiách.

Súčasťou Plánu činnosti je finančný plán Asociácie na rok 2020. Zostatok finančných prostriedkov na účte Asociácie k 1.1.2020 bol **28.361 €.** Hlavným zdrojom príjmov v roku 2020 budú členské príspevky v objeme cca 16.500 €a príjmy z účastníckych poplatkov Corporate Governance Fóra 2020 vo výške 1.875 € (25 x 75 €). Očakávané výdavky v roku 2020 predpokladáme vo výške **20.002 €.** Budú súvisieť najmä so zabezpečením chodu Asociácie 10.320 €, s prezentáciou aktivít SACG v médiách cca 6.000 € a s organizáciou Corporate Governance Fóra vo výške cca 1.000 €.

Očakávaný zostatok k 31.12.2020 je **26.734 €**

Bolo prijaté nasledovné uznesenie valného zhromaždenia:

***Uznesenie č.3:***

*Valné zhromaždenie Asociácie schválilo predložený Plán činnosti a finančný plán Asociácie na rok 2020, tak ako bol predložený.*

*(hlasovali za: 22 hlasov, proti: 0 hlasov, zdržali sa hlasovania: 4 hlasy)*

***Ad 5. Voľba členov orgánov Asociácie***

Správna rada predložila Valnému zhromaždeniu návrh na členov Správnej rady a členov Výboru pre nominácie členstvo a etiku:

Návrh kandidátov na členov Správnej rady CECGA:   
Ing. Dalimil Draganovský, Ernst & Young Slovakia, spol. s.r.o.

Ing. Ivan Gránsky, BCPB, a.s.

Ing. Elena Kohútiková, PhD., VÚB, a.s.

Ing. Jaroslav Košťálik, Slovnaft, a.s.

Mgr. Michal Kotlárik, PhD., generálny riaditeľ sekcie medzinárodného práva, MSSR  
Ing. Barbora Lazárová, SACG

Mgr. Radomír Mako, KINGFISHER Executive Search, spol. s.r.o.

Mgr. Martin Peter, riaditeľ odboru bankovníctva, MFSR

Ing. Zita Zemková, OTP Banka Slovensko, a.s.

Návrh kandidátov na členov Výboru pre nominácie, členstvo a etiku:

Ing. Tibor Bôrik, SACG  
Ing. Mária Hurajová, Slovak American Foundation

Ing. Andrej Révay, Slovenská asociácia finančníkov

Valné zhromaždenie odhlasovalo navrhnutých kandidátov za členov Správnej rady a za členov Výboru pre nominácie členstvo a etiku.

(hlasovali za: 20 hlasov, proti: 0 hlasov, zdržali sa hlasovania: 6 hlasov)

Bolo prijaté nasledovné uznesenie valného zhromaždenia:

***Uznesenie č.5:***

*Valné zhromaždenie Asociácie zvolilo na ďalšie ročné obdobie členov Správnej rady a členov Výboru pre nominácie členstvo a etiku tak ako boli navrhnutí.*

***Ad 6. Diskusia***

Nakoľko valné zhromaždenie prebehlo formou korešpondenčného hlasovania, prirodzene sa nemohla rozvinúť obvyklá konštruktívna diskusia, takže v tomto bode uvádzame návrhy a vyjadrenia členov k jednotlivým bodom programu valného zhromaždenia:

* PSS, a.s. okrem súhlasných stanovísk uviedla k bodu 4 programu nasledovné:

1. Časť plánovaných činností bude nútene oneskorená z dôvodu ochranných opatrení pre pandémiu koronavírusu a nemusí sa reálne podariť ukončiť a uskutočniť jednotlivé plánované podujatia. Najmä realizácia v plnom rozsahu a plánovanom termíne bodov 4., 5. a 7. Plánu činnosti je v súčasnosti ohrozená.
2. Návrh rozpočtu Asociácie ne rok 2020 je navrhnutý vo vyrovnanom stave, z dôvodu posunu niektorých podujatí sa môže stať, že nie všetky nákladové položky sa budú aj reálne čerpať.

* Pán Dušan Steinhauser navrhol, aby sme sa opäť pokúsili uzavrieť Memorandum o porozumení s Ekonomickou univerzitou v Bratislave, na ktorej pán Dušan Steinhauser prednáša tému Corporate Governance v rámci predmetu Riadenie rizík v medzinárodnom obchode.

Správna rada na svojom najbližšom zasadnutí prerokuje predložené vyjadrenia a návrhy členov, a zaradí ich do plánu činnosti na rok 2020 a na ďalšie obdobie.

## *Ad 7. Záver*

Správna rada ďakuje všetkým členom Asociácie, ktorí sa zapojili do korešpondenčného hlasovania za účasť a predloženie návrhov, ako aj za pretrvávajúcu podporu aktivít Asociácie.

Napriek mimoriadnej situácii spôsobenej pandémiou koronavírusu môžeme konštatovať, že valné zhromaždenie prebehlo v súlade so Stanovami Asociácie a boli schválené všetky body programu.

Ing. Elena Kohútiková, PhD. ..........................................................

predsedníčka Správnej rady

Ing. Barbora Lazárová ...........................................................

podpredsedníčka Správnej rady

Mgr. Radomír Mako ..............................................................

podpredseda Správnej rady

Ing. Zita Zemková ..........................................................................

členka Správnej rady

Ing. Ivan Gránsky ...........................................................................

člen Správnej rady

Ing. Jaroslav Košťálik ............................................................................

člen Správnej rady

Ing. Dalimil Draganovský ...........................................................................

člen Správnej rady

Mgr. Michal Kotlárik, PhD. .............................................................................

člen Správnej rady

Mgr. Martin Peter .............................................................................

člen Správnej rady

Bratislava, 30.4.2020